இக்கூட்டத்தில் பேசிய முன்னாள் அமைச்சர் பொன்னையன், ''காவிரி நதிநீர் பிரச்னையில் 1967-ல் இருந்து மைய அரசும் கர்நாடக அரசும் தமிழகத்தைப் பேச்சுவார்த்தை என்று கூறி தொடர்ந்து வஞ்சித்து வருகிறது என்று எல்லோருக்கும் தெரியும். கர்நாடகாவில் காவிரி பாசன பரப்பு 5 லட்சம் ஏக்கராக இருந்தது. தற்போது 45 லட்சம் ஏக்கராக மாறி இருக்கிறது.1924-ல் போடப்பட்ட ஒப்பந்தத்தையும் 1974-ல் புதுப்பிக்கப்பட்ட ஒப்பந்தத்தையும், நடுவர் மன்ற தீர்ப்பையும், இறுதியாக உச்ச நீதிமன்றம் வழங்கிய தீர்ப்பையும் மீறி கர்நாடக அரசு செயல்பட்டு வருகிறது. 12 ஆண்டுகளுக்குப் பிறகு உச்ச நீதிமன்றத்தில் ஓரளவுக்கு தமிழகத்துக்கு சாதகமான தீர்ப்பு வந்தும், அதை மத்திய அரசும் கர்நாடக அரசும் காலில் போட்டு மிதிக்கின்றன.